**NOTĂ INFORMATIVĂ**

**la proiectul Hotărîrii Guvernului „Cu privire la Consiliul coordonator pentru protecţia consumatorilor şi supravegherea pieţei”**

1. **Temei pentru elaborare**

Proiectul Hotărîrii Guvernului „*Cu privire la Consiliul coordonator pentru protecţia consumatorilor şi supravegherea pieţei”*a fost elaborat în vederea alinierii cadrului normativ existent la prevederile Legii nr.7 din 26.02.2016 privind supravegherea pieţei în ceea ce priveşte comercializarea produselor nealimentare.

1. **Scopul elaborării**

Una dintre priorităţile de dezvoltare actuală este creşterea nivelului de protecţie a consumatorilor, în paralel cu menţinerea drepturilor consumatorilor existente în conformitate cu legislaţia în vigoare. De aici, rezultă necesitatea uniformizării cadrului legal cu norme legate de supravegherea pieţei, conferind Consiliului prin activitatea de supraveghere a pieţei posibilitatea de a proteja interesele consumatorilor în ceea ce priveşte corespunderea produselor nealimentare introduse pe piaţă.

1. **Generalităţi**

În speţă, proiectul sus-menţionat vine să actualizeze Regulamentul Consiliului coordonator în domeniul protecţiei consumatorilor şi Componenţa nominală a acestuia ținînd cont de ultimele modificări ale cadrului normativ. Astfel, Consiliului i se lărgeşte spectrul de activitate coordonînd atît activităţile de protecţie a consumatorilor, cît şi de supraveghere a pieţei.

Este de remarcat faptul, că acest organ consultativ nu este o noutate, întrucît anterior prin Hotărîrea Guvernului nr. 773 din 6 iulie 2006 a fost instituit Consiliul coordonator în domeniul protecţiei consumatorilor în vederea executării Legii nr.105 din 13 martie 2003 privind protecţia consumatorilor.

1. **Esenţa proiectului**

Conceptul de bază al proiectului Hotărîrii Guvernului este consolidarea şi uniformizarea cadrului normativ, prin atribuirea Consiliului a unor noi atribuţii ce ţin de supravegherea pieţei, urmare a armonizării legislaţiei naţionale şi adoptării Legii nr.7 din 26.02.2016 privind supravegherea pieţei în ceea ce priveşte comercializarea produselor nealimentare.

În mod concret, Consiliul va avea următoarele atribuţiile în domeniul supravegherii pieţei:

- analizează și/sau propune mecanisme de coordonare a activităţii autorităţilor de supraveghere a pieţei ce activează în domeniile reglementate;

- evaluează periodic derularea activităţilor de supraveghere a pieţei de către autorităţile corespunzătoare;

- instituie cadrul pentru elaborarea și actualizarea, după caz, a programului general anual de supraveghere a pieţei;

- stabileşte cadrul adecvat pentru formarea profesională a personalului specializat în controlul produselor puse la dispoziţie pe piaţă;

- participă la consultări privind cadrul legal, normativ şi instituţional în domeniul supravegherii pieţei.

De asemenea, proiectul Hotărîrii Guvernului stabileşte prevederi noi şi în ceea ce ţine de activitatea organizatorică a Consiliului, care vor avea drept rezultat eficientizarea activităţii acestuia sub aspectul îmbunătăţirii mecanismului de conlucrare între membrii acestuia. Totodată, va fi revizuită şi actualizată componenţa nominală a Consiliului ţinînd cont de prevederile Legii nr.7 din 26.02.2016 privind supravegherea pieţei în ceea ce priveşte comercializarea produselor nealimentare.

Structural, Regulamentul este format din patru capitole: I. Dispoziţii generale, II. Componenţa Consiliului, III. Atribuţiile şi drepturile Consiliului, IV. Activitatea Consiliului.

Capitolul I este consacrat scopului prezentului Regulament, dispozițiilor și noțiunilor generale.

Capitolele II și III conțin norme ce se referă la componenţa Consiliului, atribuţiile şi drepturile acestuia. Astfel, Consiliul este constituit din reprezentanţi desemnaţi ai autorităților administraţiei publice centrale, ai autorităţilor de supraveghere a pieţei, ai organului vamal, ai asociaţiilor obşteşti de consumatori şi ai asociaţiilor profesionale sectoriale.

Spre deosebire de componența anterioară a Consiliului, sunt incluşi în calitate de membri ai Consiliului coordonator şi reprezentanţi ai autorităţilor de supraveghere a pieţei pe domeniile reglementate, contribuind la creşterea nivelului de protecţie a consumatorilor.

În scopul executării atribuțiilor sale, Consiliul este în drept: să contribuie la promovarea politicii statului în domeniul protecţiei consumatorilor şi supravegherii pieţei; să participe la elaborarea programelor naţionale de protecţie a consumatorilor; să participe la procesul de armonizare a legislaţiei naţionale cu legislaţia Uniunii Europene în domeniul protecţiei consumatorilor şi supravegherii pieţei; să coordoneze activităţile de implementare şi realizare a prevederilor legislaţiei în domeniul protecţiei consumatorilor şi supravegherii pieţei; să evalueze periodic derularea activităţilor de supraveghere a pieţei de către autorităţile corespunzătoare.

Capitolul IV este destinat exclusiv modului de organizare și funcționare propriu-zisă a Consiliului. Acesta reflectă atribuțiile președintelui Consiliului și a secretariatului, modul convocării ședințelor și periodicitatea acestora, modalitatea adoptării hotărîrilor și aducerea la cunoștință a acestora. Este de menționat faptul că secretariatul Consiliului este asigurat de către subdiviziunea specializată din cadrul Ministerului Economiei.

1. **Consultarea proiectului**

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decade necesitatea examinării de către Grupul de lucru pentru reglementarea activităţii de întreprinzător.

Setul de materiale este plasat pe pagina-web oficială a Ministerului Economiei ([www.mec.gov.md](http://www.mec.gov.md)) la compartimentul *„Transparenţă”*, subcompartimentul *„Consultări publice”*, rubrica *„Anunţuri de proiecte şi consultări publice”*.

1. **Fundamentarea economico-financiară**

Implementarea acestui proiect nu necesită alocarea resurselor financiare suplimentare de la bugetul de stat.

**Viceministru Vitalie IURCU**